Pia Olsen Dyhr (SF), 2014-04-10:
Først vil jeg sige, at jeg jo synes, at SF har ført SF-politik i regeringen og sådan set også gør det, når vi er støtteparti til regeringen.
Så der er sådan set ikke nogen ændring af SF's positioner der.
Jeg ved godt, at Enhedslisten ikke har været med i regeringsrummet og ikke ved, hvad vi har sagt, men tro mig, vi har sådan set også været SF'ere, da vi var i regering.
Nå, men pjat til side.
Når vi så diskuterer det her med, hvad det er for nogle rettigheder, de arbejdsløse skal have, vil jeg sige, at jeg sådan set synes, at vi er nødt til at have et særligt fokus på ufaglærte.
Jeg synes, vi skal bruge nogle særlige ressourcer på at få de ufaglærte løftet, så de bliver faglærte, for vi må indrømme, at de ufaglærte jo i fremtiden vil få enormt svært ved at komme ind på arbejdsmarkedet.
Så hvorfor ikke udvise rettidig omhu og sørge for, at give dem det uddannelsesløft nu, når de jo alligevel er arbejdsløse og derfor skal bruge den tid til at blive klar til fremtidens arbejdsmarked?
Det er den ene del af det.
Men jeg er sådan set også enig med beskæftigelsesministeren i, at det ikke er det eneste.
Men jeg synes, der skal være et stærkt fokus der.
Der skal også være et fokus på at løfte faglærte til at blive mere faglærte – vi ser jo nogle områder, hvor det giver rigtig god mening at løfte dem til f.eks. at blive specialuddannede – og det gælder for den sags skyld også folk, der kommer fra videregående uddannelser, så de kan få foden indenfor på arbejdsmarkedet.
Tak, og tak til Dansk Folkeparti for at rejse debatten.
Jeg synes, det er vigtigt, at vi fra Folketingets side sender vores klare anbefalinger til regeringen, før de når at komme med deres udspil.
Så kan de have det in mente.
For jeg synes egentlig, at det, vi skal koncentrere os om, er et huske, hvad det her handler om.
Det handler om de mennesker, der har mistet deres arbejde på grund af krisen, en krise, der har kostet Danmark 200.000 private arbejdspladser og sat væksten i stå, mens vi havde en borgerlig regering, der valgte at halvere dagpengeperioden og fordoble genoptjeningsretten, som i 2013 kostede 34.000 mennesker deres dagpenge.
Det er på den baggrund af ustabilitet og usikkerhed, at vi nu er nødt til at skrue beskæftigelsesindsatsen sammen på en langt bedre måde, så flere mennesker kan få et rigtigt arbejde.
Men vi skal også genskabe trygheden, så vi kan bevare vores fleksible arbejdsmarked.
Tidligere skatteminister og socialdemokrat Carsten Koch har lavet et oplæg til reformen.
Regeringen tygger stadig på det, og jeg håber, de kommer med noget snart – rygtet siger efter påske, og jeg håber, rygtet er rigtigt.
Hvad angår Carsten Kochs oplæg, er vi jo enige med Carsten Koch i, at der skal luges gevaldigt ud i formålsløs aktivering, pipfuglekurser og tilbud, som ikke handler om at bringe den arbejdsløse tættere på fast arbejde, men mere handler om, at den arbejdsløse skal piskes rundt i manegen og føle sig en smule utryg.
SF mener som udgangspunkt, at beskæftigelsesindsatsen skal gå på to ben.
For det første skal der stilles krav, og indsatsen skal bringe den arbejdsløse tættere på et fast arbejde.
Det kan være gennem målrettet opkvalificering eller jobpilotordninger for især nyuddannede, så de kan få foden inden for på arbejdsmarkedet.
For det andet skal der være økonomisk tryghed mellem job.
Det handler om, at man skal have en ordentlig levestandard – også selv om man er arbejdsløs – og det må aldrig være ydmygende ikke at have et arbejde.
Det er vigtigt, at en reform af beskæftigelsesområdet genskaber både fleksibiliteten og trygheden på arbejdsmarkedet.
Og når man er ramt af arbejdsløshed, skal man have en målrettet plan for hurtigt at kunne komme tilbage til arbejdsmarkedet, og så må en beskæftigelsesreform aldrig blive en spareøvelse.
Opkvalificering er en anden vigtig del af et godt arbejdsmarked, og derfor skal det også være en central del af det kommende reformarbejde.
Flere arbejdsløse skal have mere målrettet uddannelse, og for SF er det især afgørende, at flere ufaglærte får en uddannelse.
I fremtiden kommer virksomhederne jo til at mangle faglært arbejdskraft.
Og for den arbejdsløse ufaglærte er uddannelse til faglært arbejde det, der giver fodfæste på arbejdsmarkedet.
En kommende reform skal altså give de arbejdsløse nye rettigheder og muligheder.
De skal møde langt færre rigide og firkantede kontrolkrav.
For en reform skal bygge på tillid til, at de arbejdsløse både kan og vil tage ansvar for at komme i beskæftigelse, hvis de får den rigtige støtte og de rigtige muligheder.
Vi skal kort sagt afskaffe meningsløs aktivering og få gjort op med unødigt bureaukrati og kontrol, som har vokset sig stort under 10 år med Venstre og Konservative.
Det er helt afgørende for SF, at a-kasserne kommer mere på banen med det, de er bedst til, nemlig at hjælpe de arbejdsløse med jobsøgning, rådgivning og planer for opkvalificering.
A-kasserne kender de brancher, deres medarbejdere og medlemmer skal arbejde i, og SF ser derfor meget gerne, at de kommer til at spille en betydelig rolle i fremtidens beskæftigelsessystem.
Vi ønsker nemlig ikke at indskrænke, hvad jeg hører Venstre gør, men i stedet for at udvide a-kassernes ansvar på beskæftigelsesområdet.
Jeg vil slutte af med at sige, at vi i de kommende forhandlinger skal huske på, at Danmark er blevet et rigt og trygt samfund ved netop at satse på uddannelse, velfærd og et fleksibelt arbejdsmarked.
Der er ingen modsætning mellem kompetencer og konkurrence, og der er ingen modsætning mellem uddannelse og produktivitet – snarere tværtimod.
Vi skal styrke og ikke afvikle den danske model, hvor hjørnestenen er en stor fleksibilitet på arbejdsmarkedet og et elastisk sikkerhedsnet, som griber de mennesker, som oplever perioder med ledighed, og løfter dem op igen.
Samtidig kan virksomhederne nemt og hurtigt tilpasse arbejdsstyrken til ordrerne, så man undgår overkapacitet.
Det er nemt at hyre og fyre i Danmark.
Derfor er det som sagt vigtigt, at en reform af arbejdsmarkedet ikke bliver en spareøvelse, men en langt bedre indsats over for de arbejdsløse, hvor kontrol og bureaukrati erstattes af en mere målrettet indsats for at formidle job.
Vi ser derfor frem til forhandlingerne hos beskæftigelsesministeren.